runetrust/blame-folketinget-dk huggingface dataset:
Frederik Vad (S), 2023-05-10:
Selv om vi også stemmer nej til det her forslag, var der noget i ordførerens tale, som alligevel fik mig til at trykke mig ind.
Jeg synes lidt, at der var en relativisme.
Der blev talt om, at der er flere emner, der fremkalder kontroversielle reaktioner: Onkel Reje, køn, seksualundervisning osv.
Det er jo fuldstændig rigtigt, men er ordføreren trods alt ikke enig i, at hvis man ser ud over Europa og den diskussion, der er, om de her spørgsmål om religiøse autoriteter inden for islam, så tåler det ingen sammenligning – ingen sammenligning! – med f.eks. Onkel Reje eller seksualundervisning i forhold til de konsekvenser, som nogle oplever ved at diskutere de her ting?
Mai Villadsen (EL), 2023-05-10:
Jo, og jeg tror også godt, at ordføreren er klar over, at det ikke var min hensigt eller for den sags skyld ministerens hensigt at sige, at tingene er de samme, når man nævner, at der findes flere kontroversielle emner.
Der er ingen tvivl om, at spørgsmålet om Muhammed, Muhammedkrisen, islam helt generelt fører til voldsomme ting, bl.a. jo det mord, vi så, i Frankrig, og det tåler selvfølgelig ingen sammenligning med det andet.
Så der er mange ting, som lærerne kan være pressede af i undervisningen.
Vi skal beskytte dem, ligegyldig hvad det handler om.
Men jo, det her er meget relevant, og jeg vil da også sige, at selvfølgelig skal man undervise i det her; det er en relevant del af danmarkshistorien.
Frederik Vad (S), 2023-05-10:
Ligesom ordføreren sagde, har Danmarks Lærerforening også i dag været ude at sige, at det er kanonkonceptet som sådan, de er modstandere af.
Jeg kunne godt tænke mig at spørge ordføreren: Vil det sige, at ordføreren mener ligesom Danmarks Lærerforening, at vi skal afskaffe en kanon på historieområdet?
Og hvis det er rigtigt, hvordan sikrer vi os så, at eleverne kommer igennem de temaer, der er relevante for danmarkshistorien?
Mai Villadsen (EL), 2023-05-10:
Tak for det.
Ytringsfriheden er fundamental, den er selvfølgelig afgørende for vores samfund.
Og vi skal altid – altid – bakke op om vores lærere, når de underviser i emner som f.eks. Muhammedkrisen eller andre emner, som nogle anser som værende kontroversielle.
Det kunne være Israel-Palæstina-konflikten, køn, seksualitet og abortrettigheder, ja, sågar Onkel Reje i de her dage.
Vi mener i Enhedslisten, at det selvfølgelig er helt afgørende, at der er et betryggende sikkerheds- og kriseberedskab på landets skoler.
Elever og forældre, lærere og andre ansatte skal trygt kunne undervise i hverdagen, og derfor skal der selvfølgelig løbende være fokus på, at man reviderer de sikkerhedsforanstaltninger, der er behov for.
Det ved jeg også man allerede har gjort i sidste valgperiode, men selvfølgelig er det fornuftigt at gøre det løbende.
Man skal acceptere, at andre kan have synspunkter, man ikke nødvendigvis bryder sig om, og at vi skal håndtere de uenigheder igennem dialog – aldrig nogen sinde i gennem chikane, trusler eller lignende adfærd.
Lærerne skal selvfølgelig kunne inddrage såkaldt kontroversielle spørgsmål i deres undervisning, som eleverne og deres forældre i øvrigt kan have vidt forskellige anskuelser af, uden at de oplever ubehageligheder.
Derfor er det så afgørende, at lærerne oplever tryghed og har den fornødne støtte i deres hverdag, så de netop er skærmet for ubehageligheder, og så de ikke føler sig presset til selvcensur, men oplever, at der er ordentlig vejledning, hjælp og regler på deres uddannelsessted og tryghed omkring undervisningen i vores samfund helt generelt.
Hvis der er mulighed for det, ser vi meget gerne, at man gør yderligere.
Jeg tror på, og vi tror på i Enhedslisten, at det her skal ske i tæt dialog med lærerne, og derfor synes jeg også, at der er et perspektiv, som har været lidt fraværende i dagens debat, nemlig at Danmarks Lærerforening ikke bakker op om det her forslag.
Det mener vi også i Enhedslisten.
Vi har hele vejen igennem været modstandere af kanonsystemet.
Vi mener, at det begrænser lærernes frihed til at vælge, hvad de skal undervise i og hvordan, og det er vi skeptiske over for.
Men det ændrer ikke på, at det her beslutningsforslag tager et meget, meget relevant emne op, som vi også er optaget af, og som jeg mener vi skal se mere på.
Derfor synes jeg faktisk, at det er fornuftigt, at man kigger ind i at undersøge problemets omfang nærmere.
Og vi er også gerne med på at gøre mere, hvis man skulle pege på det i forbindelse med de sonderinger.
Vi synes, at det kunne være rigtig fornuftigt at inddrage netop underviserne, lærerne i et videre arbejde, eventuelt lave en høring om det her spørgsmål, så vi åbent kan få dialogen, for problematikken er der jo på den ene side, mens lærerne i fællesskab på den anden side siger, at det her ikke er løsningen.
Så lad os prøve at finde løsningen fremadrettet i fællesskab, for der er ingen tvivl om, at der er et problem.
Nanna Høyrup (ALT), 2023-05-10:
Tak, formand.
Det er lærernes ansvar og opgave at sikre en undervisning, som gennem årene understøtter dette formål.
Beslutningsforslaget her vil pålægge regeringen at opdatere vejledninger til skoleberedskabsplaner, som allerede er revideret.
Spørgsmålet er, om det er nødvendigt med endnu en opdatering, og om det ikke mere handler om, at vi vil sørge for, at skolerne har de ressourcer, som der skal til for at anvende det eksisterende materiale og arbejde både med tryghed og sikkerhed som værende regler og som en kultur båret af stærke fællesskaber.
Her har vi i Alternativet en bekymring om, at vi fra politisk hold pålægger vores institutioner, vores skoler, nye opgaver, uden at der følger ressourcer med.
Enhver forandring kræver noget af os.
Den kræver, at vi har tiden til at omsætte viden i vores hverdag.
I midtvejsevalueringen i forbindelse med de her frikommuneforsøg og velfærdsaftalen udtaler lærerne faktisk, at de kan se positive dele, men at de mangler, at der følger ressourcer med den omstilling, som følger.
Der skal være overensstemmelse mellem krav og forventninger og ressourcer, og især er det vigtigt i den her sammenhæng i forhold til at kunne tage de svære snakke og følge op, når der opstår grænsesættende og grænsesøgende adfærd, og på den måde kunne finde ud af og finde til bunds i, hvad der ligger til grund for den her adfærd.
Som situationen er ude i vores skoler, er billedet ofte sådan, at lærerne er pressede på grund af mangel på ressourcer, både fordi antallet af elever med behov for støtte er støt stigende, og fordi skolerne samtidig kæmper med konsekvenserne af den massive anvendelse af skærme og mobiler osv.
Vi mener ganske enkelt, at tiden er til at give lærerne arbejdsro, og at vores vigtigste opgave herinde er at sørge for, at skolerne har tilstrækkelig med økonomiske og menneskelige ressourcer til at løse deres opgave med at sikre elevernes læring, udvikling og dannelse.
Alternativet kan ikke støtte beslutningsforslaget.
Tak for ordet.
Frederik Vad (S), 2023-05-10:
Tak for det.
Det er jo meget interessant, synes jeg, hvordan man afviser det her forslag, for det siger jo også noget om tilgangen til den her diskussion.
Ordføreren – og velkommen i Folketinget i øvrigt; det er jo anden uge, mener jeg, af ordførerens tid her i Folketinget – talte meget om tid hos lærerne og sådan noget.
Anerkender ordføreren, at det her emne er der nogle helt særlige sikkerhedsmæssige omstændigheder knyttet til sammenlignet med stort set alle andre emner, der fremkalder kontroversielle reaktioner i folkeskolen?
Mai Villadsen (EL), 2023-05-10:
Ja, Enhedslisten har hele vejen igennem, også fra man knæsatte princippet, været modstandere af den måde, man laver kanonen på.
Det ændrer jo ikke på, at det er lige så fornuftigt at undervise i det her som i Jellingstenen, Ertebøllekulturen og alt muligt andet, men det har vi sådan set også en tillid til at lærerne kan finde ud af.
I nogle områder er det måske mere relevant at have yderligere fokus på noget frem for noget andet, og derfor mener vi, der skal yderligere frihed til skolerne, og det er bl.a. derfor, vi er skeptiske over for indretningen af det her forslag.
Kim Edberg Andersen (NB), 2023-05-10:
Spørgeren har altså ikke trykket sig ind, og det lærte jeg af den sidste, der sad i stolen, at jeg skulle huske.
Men jeg kan da altid finde på noget at sige.
Og jeg er fuldstændig enig med ordføreren.
Det, der er et forstemmende øjeblik for mig herinde, er dybest set, at jeg føler, vi har en regering, der ved, at hvis man truer sig til ting ud fra sin egen tro, så får man lov.
For vi har en regering i Danmark nu, der har givet op.
Den har ganske enkelt givet op, sådan som jeg ser det, og det er det, der gør mig trist i dag.
Er ordføreren helt uenig i min analyse?
Inger Støjberg (DD), 2023-05-10:
Nej, på en eller anden måde har man givet voldsmanden vetoretten i dag, og det er jo det, der er det triste.
Frederik Vad (S), 2023-05-10:
Jeg kunne godt tænke mig at spørge fru Inger Støjberg, om hun er bekendt med de undersøgelser af, hvordan det går med verdslighedsprincippet i Frankrig, som bliver lavet årligt, og om hun tænker, at der er et perspektiv i at tage noget af det, der bliver undersøgt der og også få det kortlagt i det danske uddannelsessystem.
Jeg synes personligt, der er sindssygt meget perspektiv i det.
Lise Bertelsen (KF), 2023-05-10:
Tak for ordet.
Sikke en vigtig debat, vi har her i dag.
Som en af forslagsstillerne ønsker Det Konservative Folkeparti, at der bliver anvendt og udarbejdet undervisningsmateriale til formidling af Muhammedkrisen, dens betydninger og konsekvenser; det er en vigtig del af danmarkshistorien.
Det kan ikke på nogen måde være den enkelte skoles eller den enkelte lærers ansvar at udarbejde undervisningsmateriale eller at tilvælge eller fravælge at undervise i det.
Hvis vi vil værne om vores altafgørende ytringsfrihed og ikke vil give efter for den vold og de trusler, som desværre eksisterer, bliver vi nødt til at tage det ansvar på os fra centralt hold og vise, at lærerne ikke står alene med den opgave ude i klasseværelset, hvilket leder over i, at der i forslaget også tages højde for, at der skal udarbejdes en opdateret sikkerhedsberedskabsplan, som vil kunne tages i brug, hvis eller når konflikter opstår.
Ministeren har ret i, at det kan være rigtig svært at være modig på andres vegne, men jeg mener dog, at vi skal turde skabe tryghed på andres vegne.
Vi skal simpelt hen tage ansvar for de 34 pct. af lærerne, der føler sig utrygge.
Tak for ordet.
Frederik Vad (S), 2023-05-10:
Jeg har helt enormt stor respekt for de personlige ofre, fru Inger Støjberg har måttet bringe på grund af sit engagement i den her diskussion.
Det vil jeg bare sige jeg er rigtig glad for, og det er jo heldigvis ikke noget, jeg skal undersøge, men det synes jeg er rart at høre.
Så vil jeg bare sige, ikke som et spørgsmål, men som en kommentar, at meget af det, Ytringsfrihedskommissionen beretter om, jo ikke er problemer med censur og selvcensur i uddannelsessystemet.
Der er en helt bane af ukendt viden der, vi bliver nødt til at få undersøgt til bunds.
Inger Støjberg (DD), 2023-05-10:
Jamen vi sætter os slet ikke imod nogen former for undersøgelser.
Jeg tror bare, der er et mindretal, men dog et stort mindretal, i Folketinget, der siger i dag, at de to ting jo ikke er afhængige af hinanden.
Man kan jo godt give lærerne bedre mulighed for at undervise i Muhammedkrisen og så stadig væk undersøge det her felt.
Og det synes jeg man skal gøre, for det er også med til at skabe debat, og debat er også med til at sætte lys på nogle ting, og det at sætte lys på nogle ting kan også være med til at forandre ting.
Helena Artmann Andresen (LA), 2023-05-10:
Muhammedkrisen er en af de mest skelsættende perioder i nyere dansk historie.
Her blev vores ytringsfrihed for alvor sat på prøve, stærke religiøse følelser blev vakt, og det danske flag blev afbrændt adskillige steder i den muslimske verden.
Derudover blev flere danske varer fravalgt i muslimske lande.
Det var uden tvivl en periode, hvor vi blev mindet om vores værdier, og hvor vi for alvor oplevede konflikten mellem ytringsfrihed og religion.
Muhammedkrisen har stor betydning for Danmark, og tegningerne er stadig en del af vores samtid; se blot den dræbte franske skolelærer, der blev halshugget i 2020, fordi han viste Muhammedtegningerne i sin undervisning.
Det er jo vanvittigt, at lærere risikerer at sætte deres liv på spil for at undervise i en af de vigtigste begivenheder i vores historie.
Faktisk svarede 34 pct. af respondenterne i en rundspørge foretaget af Information blandt historie- og samfundsfagslærere, at de i »nogen grad«, »høj grad« eller »meget høj grad« var bekymrede for at vise Muhammedtegningerne.
Alle lærere skal kunne undervise frit uden at være bange for at modtage trusler eller det, der er værre.
Det er således helt afgørende, at vi understøtter vores lærere i at undervise i Muhammedkrisen, og det er derfor, at der skal foreligge undervisningsmateriale om Muhammedkrisen på emu.dk.
Muhammedkrisen skal indgå som en del af historiekanonen, og det er også derfor, Liberal Alliance er medstillere på det her beslutningsforslag.
For vi bliver simpelt hen nødt til at bakke vores lærere op, og det er dejligt, at skolesikkerhedsberedskabsplanerne er blevet opdateret i mellemtiden, siden det her beslutningsforslag blev lagt ud.
Tak for ordet.
Inger Støjberg (DD), 2023-05-10:
Det sjove er, at det er, som om det ene skulle forhindre det andet.
Hr. Frederik Vad må undersøge alt det, hr. Frederik Vad gerne vil, og jeg synes også, det er interessant.
Jeg var en af dem, der sad på nåle, da Ytringsfrihedskommissionens rapport skulle komme, og har læst den ad flere omgange.
Men det er jo ikke sådan, at verden går i stå, fordi man begynder med at undersøge noget.
Så derfor forhindrer det ene jo ikke det andet.
Men jeg kan sige til hr. Frederik Vad, at jeg er meget bekendt med, hvilke trusler det er, der er, og skulle jeg være i tvivl, kan jeg sige, at lige så snart jeg går udenfor, er jeg ikke i tvivl længere, for så har jeg to mænd til at følge mig.
Anni Matthiesen (V), 2023-05-10:
Det er det ikke.
Jeg synes jo egentlig også, det ville klæde alle Folketingets partier på en eller anden måde nu at melde sig på banen i forhold til at tage fat på det her arbejde.
Jeg håber da, at vi alle kan se fornuften i at få lavet en kortlægning og få styr på, hvor grelt det står til forskellige steder, og i forlængelse af det så rent ud sagt få taget nogle værktøjer i brug, så vi når meget længere med ytringsfriheden.
Mette Thiesen (DF), 2023-05-10:
Jeg er helt glad for, at ordføreren nævnte det med blandingsbatteriet, for det er jo sådan, når man tænder for et blandingsbatteri, at der så kommer en smålunken, gennemsigtig og smagsløs væske ud, som er sådan lidt udefinerbar, og det er nok egentlig meget kendetegnende for den regering, vi har på nuværende tidspunkt.
Når det så er sagt, synes jeg, at ordføreren udviser en helt vildt dårlig forståelse for, hvad det vil sige at være ude i skolen.
Jeg ved det; jeg er selv skolelærer.
Det her forslag stiller sig overhovedet ikke hindrende i vejen for, at lærerne selv kan lave den undervisning, som de synes er bedst.
Og selvfølgelig er Muhammedkrisen, som ordføreren selv siger er den største udenrigspolitiske krise siden anden verdenskrig, vigtig.
Jeppe Søe (M), 2023-05-10:
Det er præcis derfor, at lærerne selvfølgelig også har den med.
For lærere er dygtige, og det ved fru Mette Thiesen.
Lærerne ved udmærket godt, hvilken balance der skal til, ikke en balance i forhold til frygt, men en balance, i forhold til hvad der er vigtigt at undervise i, hvis man skal fortælle om danmarkshistorie eller fortælle om samfundsfag.
Jeg tror altså mere på lærerne, og jeg taler med lærerne.
Det gør jeg, og det har jeg gjort i mange, mange år.
Jeg ved ikke, hvor mange gange vi haft den oppe, men det er jo ikke småting.
Er det to gange, tre gange?
Ja, så er det tredje gang, vi diskuterer præcis det samme, og jeg håber på det samme resultat, nemlig at man ender med, at lærerne får lov til at blive frisat fagligt, og jeg synes, at man skulle frisætte endnu mere.
Jeg er imod kanon; jeg synes, det er komplet vanvid.
Det må man jo selv vurdere, men jeg synes, lærerne er dygtige nok til selv at vurdere, hvad der skal undervises i.
Det er de faktisk ret gode til derude.
Mette Thiesen (DF), 2023-05-10:
Jeg har ikke diskuteret, jeg har sådan set overhovedet ikke diskuteret.
Men jeg undrer mig bare lidt over ordføreren.
For ja, der er da, som jeg siger, rigtig mange lærere, der er rigtig dygtige.
Men det, vi taler om her, er, at man med en virkelig forfejlet udlændingepolitik har skabt et problem – det er i øvrigt en meget lempelig udlændingepolitik, som Moderaterne jo desværre også er bannerfører for – man har skabt et problem, så der faktisk er en del lærere i Danmark, som ikke kan undervise i noget, som ordføreren selv beskriver som den største udenrigspolitiske krise siden anden verdenskrig.
Hvad har Moderaterne tænkt sig at gøre ved det, hvis de ikke vil sikre lærerne, sådan at de har mulighed for at undervise i det?
Hvad vil I så gøre?
Jeppe Søe (M), 2023-05-10:
Jeg tror ikke, problemet er så stort, som partierne herinde gerne vil gøre det til.
Jeg anerkender, at der stadig væk kan være vælgere i det her og en god samtale i det her, som sikkert giver noget spredning her og der og alle vegne.
Og nu er vi faktisk ved at undersøge det – og det kan man så kalde en syltekrukke alt det, man har lyst til – nu vil vi faktisk gerne i dybden med det her og finde ud af, når det nu er tredje gang, vi diskuterer det, om det er tredje gang for meget.
Jacob Mark (SF), 2023-05-10:
Al ære og respekt for, at ordføreren stiller op, men jeg kan simpelt hen blive i tvivl om, om ordføreren har læst beslutningsforslaget.
Der er jo ingen, der ønsker at styre lærernes metode – det er jo simpelt hen ikke en del af beslutningsforslaget.
Det, forslaget går ud på, er, at ligesom man skal igennem en række andre undervisningsemner i den danske folkeskole, så skal man også forbi Muhammedkrisen, og vi ved fra den undersøgelse, Information har lavet, at 34 pct. af lærerne er bekymret over at skulle omkring det emne, fordi de er bange for, hvilke konsekvenser det vil få for dem.
Mit spørgsmål skal være: Er der reelt metodefrihed, hvis den metode, læreren bruger, vil føre til konflikter, vold eller trusler?
Er det metodefrihed, hvis lærere decideret ikke tør undervise i det, de gerne vil?
Jeppe Søe (M), 2023-05-10:
Og det er det næste, der vil ske, for hvis først det her bliver gennemført, så vil der være rigtig mange nye emner, vi skal tage op, og så skal vi diskutere, hvordan det skal foregå, og pludselig er vi ude i noget, der minder om folkeskolereformen, hvor vi igen er inde at sætte læringsmål.
Det plejer hr. Jacob Mark at være meget imod.
Jeg synes, vi er inde på en glidebane her.
Jeg er slet ikke for det.
Jeg tror på lærerne, og det synes jeg også SF plejer at gøre.
Inger Støjberg (DD), 2023-05-10:
Så svaret på mit spørgsmål var: Nej, fru Anni Matthiesen kender ikke til den tidligere sikkerhedsvurdering, men mener at have hørt noget om en ny sikkerhedsvurdering.
Fru Ellen Trane Nørby skrev i sin tid: »Je suis Samuel Paty«.
Mon ikke godt vi kan konkludere, at man nu nærmere fra Venstres side kan skrive: Je suis regering?
Mon ikke det bare er det, der er ændret, altså at Venstre er kommet i regering, og intet andet?
Anni Matthiesen (V), 2023-05-10:
Jeg beklager selvfølgelig, hvis fru Inger Støjberg er skuffet, og jeg skal nok gøre mit til, at det ikke bliver ved med at være sådan.
Jeg kan sige så meget, at det var vores tidligere ordfører, Ellen Trane Nørby, der også, som det er blevet sagt af fru Mette Thiesen, stod bag det sidste beslutningsforslag, og det var fru Ellen Trane Nørby, der dengang primært fulgte de møder.
Jeg deltog i nogle enkelte af de møder, men ikke alle sammen.
Jeg har fået en information og en vurdering, sådan som ministeren også gav udtryk for, og det kan være noget af det, man måske har lyst til at grave mere i, også under udvalgsarbejdet, for så er det jo også en mulighed.
Susie Jessen (DD), 2023-05-10:
Undskyld, men Venstre mener jo ikke det samme, som Venstre mente før valget, for Venstre har jo fremsat nærmest det samme beslutningsforslag før valget, hvor det var Venstre, der stod og sagde de ting, som vi står og siger hernede i dag.
Nu er Venstre vendt på en tallerken og vil ikke bakke op om det, som Venstre selv har fremsat forslag om flere gange.
Så helt ærlig, jeg synes, at det også ville klæde Venstre at sige nu, at man har ændret mening, og at man går en anden vej, i stedet for at prøve at bilde befolkningen ind, at man mener det samme, for det gør man jo åbenlyst ikke.
Anni Matthiesen (V), 2023-05-10:
Tak for spørgsmålet.
Jeg prøver så at bruge nogle andre ord, hvis det kan være svært at forstå det, jeg siger.
Altså, forudsætningerne for det her forslag har ændret sig.
Karina Adsbøl (DD), 2023-05-10:
Jeg har stadig væk ikke fundet ud af, hvad det er for nogle forudsætninger, der har ændret sig, for da vi sidst debatterede det her i Folketingssalen, sagde Venstres daværende ordfører, Ellen Trane Nørby, netop, at den diskussion og den historie har vi repeteret flere gange, også i samråd og forespørgselsdebatter.
Og vi har eksempler på undervisere på ungdomsuddannelser i Danmark, som er under PET-beskyttelse, på baggrund af at de stod frem, efter at de havde undervist i Muhammedtegningerne.
Og nu snakker Venstres ordfører om en vurdering.
Altså, det er åbenbart ikke så vigtig en vurdering, at regeringen har delt det med andre ordførere her i Folketingssalen.
Så hvad er det helt præcis for nogle forudsætninger, der har ændret sig?
Anni Matthiesen (V), 2023-05-10:
Altså, jeg tror faktisk, at hr. Peter Skaarup også spurgte ind til det, da ministeren stod på talerstolen, og jeg synes egentlig også, ministeren gav et svar.
Så har jeg brug for at sige igen, at beslutningsforslaget, som vi behandler her i Folketingssalen i dag, ikke vil fjerne risikoen for den enkelte lærer.
Det havde vi fra Venstres side en forventning om at det ville, men det gør det ikke.
Karina Adsbøl (DD), 2023-05-10:
Jeg må ærligt indrømme, at det virker mere som en søgt undskyldning.
Og det er jo desværre en tendens, vi har set hos Venstre – så var det advokatundersøgelser, så var det kilometerafgifter, og sådan kunne man blive ved.
Men hvad er det, der sker med Venstre?
Altså, man havde en holdning før et valg, og efter et valg har man simpelt hen ændret så meget på sine holdninger.
Anni Matthiesen (V), 2023-05-10:
Det, som spørgeren der siger, har jeg også forsøgt at sige flere gange, både i min ordførertale og for den sags skyld også i de svar, jeg har givet.
Så jeg synes faktisk, at jeg har svaret på spørgsmålet flere gange.
Altså, vi er stadig væk det parti, der kæmper – og kæmper som gale – for ytringsfriheden.
Det er noget, vi bliver ved med, og jeg håber – jeg håber virkelig – at der også vil være mange partier her i Folketingssalen, der vil være med til måske at komme med input og præge den undersøgelse, vi skal have sat i gang nu.
For der er jo bl.a. også det med social kontrol, som vi har diskuteret rigtig meget.
Inger Støjberg (DD), 2023-05-10:
Jeg tror bare, at fru Anni Matthiesen skal forstå det sådan, at der er ret mange, der er ret skuffede i dag.
Når det er sagt, siger fru Anni Matthiesen, at man har fået en ny vurdering, og derfor vil jeg bare gerne høre: Har fru Anni Matthiesen læst den tidligere sikkerhedsvurdering, som hun henviser til?
Og har fru Anni Matthiesen læst den seneste vurdering, altså den, der åbenbart har fået Venstre til at ændre holdning?
Jeppe Søe (M), 2023-05-10:
Jeg er da ked af, at jeg ryster hr. Mikkel Bjørn med en holdning, der er anderledes.
Så kan jeg godt forstå, at hr. Mikkel Bjørn også blev rystet i klassen, da han mødte en anderledes holdning.
Jeg tror på samtalen, og jeg tror på, at den skal være nogenlunde ordentlig.
Det gælder både herinde, og det gælder også i undervisningen.
Og jeg tænker, at de fleste lærere kan håndtere det.
Det er i hvert fald det, jeg hører fra lærerne, og jeg hører ikke fra lærerne, at de ønsker indblanding fra Folketingets side.
Helena Artmann Andresen (LA), 2023-05-10:
Information har lavet en rundspørge, hvor der er 34 pct. af historie- og samfundsfagslærere, der er bekymrede for at skulle undervise i Muhammedkrisen.